Flystyrten i Hølen i 1945

Flystyrten i Hølen i 1945 var flystyrten av Royal Air Force-flyet Short Stirling Mk. IV – LJ 925, nedskutt av tyske nattjagere under andre verdenskrig, 25. februar 1945, og som styrtet i Hølen ved Arendal.

Oppdraget 
Flyet, som var et fire motors bombefly som var ombygd for transportoppdrag, tok av fra RAFs flybase i Shepherds Grove i Suffolk i England kvelden 25. mars under kodenavnet «Stirrup 2». Målet var droppsone 117 ved Rauland. Flyet var lastet med utstyr til Milorg distrikt 17, og hadde en brite og fem australiere som mannskap. Utstyret skulle til en SOE-gruppe ledet av major Leif Tronstad, og skulle brukes i «Operasjon Sunshine».

Flyet hadde fått fjernet mye av bevæpningen grunnet at man ønsket å ha med mest mulig last. Dette gjorde at det var et lett bytte for tyske nattjagere (Junkers Ju 88). Det var kun bevæpnet med haleskyts med fire Browning M1917 maskingevær i kaliber .30-06 Springfield, mens Ju 88-ene var bevæpnet med en MG FF 20mm maskinkanon og to MG 17 maskingevær, en modell (Ju 88G) hadde to MG 151 15mm maskinkanoner istedenfor den ene MG FF.

Nedskytning og styrt 
Etter at bombeflyet var blitt oppdaget av radaren ved Kjevik flystasjon, tok tre nattjagere med Oberleutnant Schultz, Feldwebel Homann, og Staffelkapitän på Kjevik, Hauptmann Hüschens, opp jakten. De tyske flyene var raskere enn det britiske, og da de tok det igjen over Fjære i Grimstad, skjøt de en stor flenge i venstre vinge, drivstoffet tok fyr og forårsaket en lang flamme etter flyet. Ordre ble gitt om å evakuere flyet, og skytteren Eric Quirk (1916–2008) hoppet ut først. Navigator Rolf William Mann og dropper John Henry Caldwell klarte også å komme seg ut av det brennende flyet ved å hoppe i fallskjerm.

Tre av mannskapet, pilot Russell George Tickner, flymaskinist Georg Alfred Humphrey og telegrafist Joseph Deglish Stevenson, var igjen idet det krasjet ned i den islagte Hølen ved munningen av Nidelva ved Strømmen i Arendal klokken 21:53. Alle tre omkom, og kun likene av de to siste ble funnet. Humphrey hadde hoppet ut av flyet, men skjermen hengte seg fast, og han hang etter flyet da det krasjet, og ble funnet på isen. Han og Stevenson ble begravet på Arendal kirkegård. Tickner gikk ned med flyet.

Minnesmerke 
Rett ved gravstedet til de omkomne på Arendal kirkegård er det reist en Bauta med inskripsjonen: "Til minne om de britiske og australske flyvere falt i kamp for Norges frihet. Greater love hath no man than gives his life for another" (Større kjærlighet har ingen enn han som gir sitt liv for en annen - Johannes 15:13).

Det ble også reist et minnesmerke på Hisøy, ved det gamle Biltilsynet, av NROF avdeling Arendal og Hisøy Historielag. Det ble avduket 8. mai 1990 og består av en flypropell i en varde. I 2018 ble propellen restaurert av det lokale firmaet Winrace Propellers, og avduket på nytt 8.mai samme år.

De overlevende 
De tre som hoppet landet alle på Hisøy, Quirk landet ved Slettebakken, og ble neste dag tatt hånd om av fiskeren Edward Wallentinsen. Han reiste til Grimstad og kom i kontakt med norske motstandsmenn, og ble så fraktet først til Arendal så til Fyresdal hvor han var med Milorgmenn frem til den tyske kapitulasjonen 8. mai 1945. Han reiste så først til England, og kom seg videre til sitt hjemland Australia. De to andre som hoppet ble tatt av tyskerne ved Hisøy kirke, rett etter hoppet. De ble fraktet til Oslo og satt på Akershus festning i den korte tiden frem til da freden kom ved den tyske kapitulasjonen.

Mannskap 
 Russell George Tickner - pilot, omkom
 Georg Alfred Humphrey - flymaskinist, omkom  
 Joseph Deglish Stevenson - telegrafist, omkom
 Eric Sydney Quirk - skytter, ble holdt i skjul frem til freden
 Rolf William Mann - navigatør, tatt til fange
 John Henry Caldwell - dropper, tatt til fange

Bilder

Litteratur 
Michael Enright: Flyers Far Away: Australian Aircrew in Europe During World War II, 2009 ISBN 1920681507
Knut Flovik Thoresen: Flight officer Tickner's siste tokt, Langemyr forlag 1990, ISBN 8299131383
Birger Dannevig: Arendalsregionens krigshistorie. Arendalsregionen og dens handelsflåte 1939–1945, 1985, ISBN 8299131308
Stein Vyrje: Luftkrigens minnesmerker, en dramatisk beretning om luftkrigens virkelighet 1940-45, sør i Norge Aschehoug  1991, ISBN 8203165427

Eksterne lenker 
 Tjenestesertifikat Rolf William Mann - Royal Australian Air Force
 Tjenestesertifikat John Henry Caldwell - Royal Australian Air Force
 Tjenestesertifikat Eric Sydney Quirk - Royal Australian Air Force
 Tjenestesertifikat Joseph Deglish Stevenson - Royal Australian Air Force
 Tjenestesertifikat Russell George Tickner - Royal Australian Air Force
 The last flight of Short Stirling LJ925 https://vimeo.com/71606226

Flyulykker i 1945
Flyulykker i Norge
Norge under andre verdenskrig
Norsk motstand under andre verdenskrig
Transport i Arendal
Arendals historie
Ulykker og hendelser med fly fra Royal Air Force
Aust-Agders samferdselshistorie